text: Hestelov koster Tinglev Rideklub millioner
  30 januar 2016 kl. 09.06
  Lovkrav om 2,6 meter loftshøjde i staldene og lysindfald fra vinduer gør, at Tinglev Rideklub bliver nødt til at bygge om. 
  6 millioner kroner.
  Så mange penge skal Tinglev Rideklub bruge frem mod 2020 for at bygge deres stalde om, hvis de altså skal leve op til kravene i hesteloven, som er fuldt indført i 2020.
  - I sådan nogle stalde, som vi har her, der synes jeg, det er fuldstændig tåbeligt. Vi vil gøre alt for dyrevelfærden, men den nye lov giver os en helt masse problemer, siger Holger Holm, der er formand for Tinglev Rideklub.  
  Loven forlanger, at loftshøjden i hestestaldene skal være mindst 2,6 meter, og at der skal være et lysindfald. Og de regler tvinger altså rideklubben til at skulle bygge om for millioner.
  - Man står i en situation, hvor man ikke aner, om man er købt eller solgt. Jeg synes, det er en katastrofe, siger Holger Holm til TV SYD.
  Miljø- og fødevareminister Eva Kjer Hansen siger til TV SYD, at hun har sat ministeriet i gang med at se på, om loven kan gøres mere fleksibel.
  Hesteloven blev vedtaget i 2007, og den er fuldt implementeret i 2020.
  